《奉和圣制送张说巡边》
唐代·王光庭

贤相德符充，朝推文武雄。海波先若镜，关草豫从风。

钺助将军勇，威成天子功。琼章九霄发，锡宴五衢通。

玉辗龙盘带，金装凤勒骢。虎貔纷儗儗，河洛振熊熊。

戈剑千霜白，旌旗万火红。示刑夷夏变，流惠鬼方同。

寇息军容偃，尘销朔野空。用师敷礼乐，非是为獯戎。

作者简介：生卒年不详。名晙，以字行。雍州咸阳(今陕西咸阳)人。王方庆少子，工书知名，尤善琴棋，官至殿中侍御史、考功员外郎、明威将军。与张说友善。同时尚有一王晙，乃王行果子，别是一人。事迹散见《旧唐书·王方庆传》、《新唐书·宰相世系表二中》、《唐诗纪事》卷一四、《郎官石柱题名考》卷一〇。《全唐诗》存诗2首。